REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/29-16

1. februar 2016. godine

B e o g r a d

ZAPISNIK

84. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 1. FEBRUARA 2016. GODINE

Sednica je počela u 11,05 časova.

Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Miloš Tošanić, Goran Kovačević, Dragoljub Zindović, Olivera Pešić, Suzana Šarac, Momo Čolaković i dr Milorad Mijatović.

 Sednici je prisustvovao Zoran Bojanić, zamenik Nikole Jolovića.

 Sednici nisu prisustvovali članovi Odbora: Radmilo Kostić, Dušica Nikolić, Dejan Radenković, Balša Božović, Vojislav Vujić, Đorđe Stojšić, Zoltan Pek i Žika Gojković, niti njihovi zamenici.

 Na poziv predsednika Odbora, sednici su prisustvovali: Radoslav Sretenović, predsednik Saveta Državne revizorske institucije i generalni državni revizor, Vladimir Vučković, član Fiskalnog saveta, Mirjana Marković, sekretar Državne revizorske institucije i Zlatiborka Andrejić, sekretar Fiskalnog saveta.

 Na predlog predsednika, Odbor je jednoglasno utvrdio sledeći

D n e v n i r e d

- Usvajanje zapisnika 83. sednice Odbora -

1. Razmatranje Predloga odluke o finansijskom planu Državne revizorske institucije za 2016. godinu, sa projekcijama za 2017. i 2018. godinu (broj 400-3057/15 od 20. novembra 2015. godine);

2. Razmatranje Predloga finansijskog plana Fiskalnog saveta za 2016. godinu, sa Predlogom kadrovskog plana Fiskalnog saveta za 2016. godinu (broj 400-3302/15 od 9. decembra 2015. godine);

3. Razmatranje ostavke koju je na funkciju člana Republičke komisije za zaštitu prava u postupcima javnih nabavki podneo Ristivoje Đokić (118-3597/15 od 23. decembra 2015. godine);

 4. Donošenje odluke o pokretanju postupka za utvrđivanje predloga za izbor dva člana Republičke komisije za zaštitu prava u postupcima javnih nabavki;

 5. Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-20/15 od 27. januara 2016. godine).

\*\*\*

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik 83. sednice Odbora.

 **Prva tačka dnevnog reda:** Razmatranje Predloga odluke o finansijskom planu Državne revizorske institucije za 2016. godinu, sa projekcijama za 2017. i 2018. godinu

Radoslav Sretenović, predsednik Saveta Državne revizorske institucije i generalni državni revizor, upoznao je članove i zamenike članova Odbora sa Predlogom odluke o finansijskom planu Državne revizorske institucije za 2016. godinu, sa projekcijama za 2017. i 2018. godinu. Predloženom odlukom o finansijskom planu Državne revizorske institucije za 2016. godinu planirana su sredstva za rad Institucije u ukupnom iznosu od 704.852.000 dinara, od čega se na prihode iz budžeta Republike Srbije odnosi 704.830.000 dinara, a iz sredstava donacija inostranih zemalja i međunarodnih organizacija 22.000 dinara. Predsednik Saveta je ukazao da je Zakonom o budžetu Republike Srbije za 2016. godinu za rad Institucije opredeljeno manje sredstava od onih koja su predviđena finansijskim planom i to za oko 90 miliona dinara, zbog čega je Institucija u međuvremenu izvršila usklađivanje Finansijskog plana sa Zakonom tako što je prijem novih zaposlenih u radni odnos odložila za jun 2016. godine, čime je smanjila rashode namenjene za plate zaposlenih.

 U raspravi po ovoj tački dnevnog reda učestvovali su Veroljub Arsić i Momo Čolaković.

 Na predlog predsednika, Odbor je jednoglasno dao saglasnost na Predlog odluke o Finansijskom planu Državne revizorske institucije za 2016. godinu, sa projekcijama za 2017. i 2018. godinu, do iznosa od 614.283.000 dinara, opredeljenog Zakonom o budžetu Republike Srbije za 2016. godinu, razdeo 13 - Državna revizorska institucija.

**Druga tačka dnevnog reda:** Razmatranje Predloga finansijskog plana Fiskalnog saveta za 2016. godinu, sa Predlogom kadrovskog plana Fiskalnog saveta za 2016. godinu

Vladimir Vučković, član Fiskalnog saveta, upoznao je članove i zamenike članova Odbora sa Predloženim finansijskim planom za 2016. godinu. Predloženim finansijskim planom za 2016. godinu planiraju se sredstva za rad Fiskalnog saveta u ukupnom iznosu od 38.805.000 dinara, što je usaglašeno sa Predlogom zakona o budžetu Republike Srbije za 2016. godinu i Ministarstvom finansija.

 Po ovoj tački dnevnog reda nije bilo diskusije.

 Na predlog predsednika, Odbor je jednoglasno dao saglasnost na Predlog finansijskog plana Fiskalnog saveta za 2016. godinu, broj 401-00-27/2015-03 od 7. decembra 2015. godine.

**Treća tačka dnevnog reda:** Razmatranje ostavke koju je na funkciju člana Republičke komisije za zaštitu prava u postupcima javnih nabavki podneo Ristivoje Đokić

Predsednik Odbora je obavestio članove i zamenike članova Odbora da je Ristivoje Đokić 23. decembra 2015. godine podneo ostavku na funkciju člana Republičke komisije, na koju je izabran odlukom Narodne skupštine 26. marta 2013. godine, iz ličnih razloga.

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da podnese Narodnoj skupštini predlog odluke o prestanku funkcije člana Republičke komisije za zaštitu prava u postupcima javnih nabavki Ristivoju Đokiću, zbog podnošenja ostavke.

Odbor je, takođe, odlučio da ovaj predlog odluke uputi Narodnoj skupštini na razmatranje po hitnom postupku, kako bi se što pre obezbedili uslovi za izbor novog člana Republičke komisije i time omogućio nesmetan rad ovog organa u punom sastavu.

**Četvrta tačka dnevnog reda:** Donošenje odluke o pokretanju postupka za utvrđivanje predloga za izbor dva člana Republičke komisije za zaštitu prava u postupcima javnih nabavki

Predsednik Odbora je podsetio članove i zamenike članova Odbora da je Narodna skupština Odlukom od 18. decembra 2015. godine, izabrala Hanu Hukić na funkciju predsednika Republičke komisije za zaštitu prava u postupcima javnih nabavki, kao i da je izborom na ovu funkciju, imenovanoj prestala funkcija člana Republičke komisije na koju je izabrana Odlukom Narodne skupštine od 26. marta 2013. godine. Kako je u međuvremenu Ristivoje Đokić podneo ostavku na funkciju člana Republičke komisije, a koju je Odbor prethodno razmotrio i utvrdio predlog odluke s tim u vezi, predložio je da Odbor na današnjoj sednici, u skladu sa članom 140. st. 2. i 6. Zakona o javnim nabavkama, pokrene postupak za utvrđivanje predloga za izbor dva nova člana kako bi se obezbedili uslovi za nesmetan rad Republičke komisije.

Na predlog predsednika, Odbor je jednoglasno doneo Odluku o pokretanju postupka za utvrđivanje predloga za izbor dva člana Republičke komisije za zaštitu prava u postupcima javnih nabavki.

 **Peta tačka dnevnog reda:** Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Predsednik Odbora je upoznao članove i zamenike članova Odbora sa zahtevom Svetlane Ražić, rukovodioca Grupe za praćenje, nadzor i kontrolu postupaka javnih nabavki u Upravi za javne nabavke, za dobijanje saglasnosti za učešće u svojstvu predavača na seminaru koji će biti održan u organizaciji Balkanskog saveta za održivi razvoj i edukaciju 6. februara 2016. godine u Beogradu.

 Povodom ove tačke dnevnog reda nije bilo diskusije.

 Na predlog predsednika, Odbor je većinom glasova (8 za, 1 protiv) dao prethodnu pisanu saglasnost Svetlani Ražić za predavanje na seminaru koji će biti održan 6. februara 2016. godine u Beogradu, u organizaciji Balkanskog saveta za održivi razvoj i edukaciju.

\*\*\*

 Sednica je završena u 11,35 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić